Olih:
Ketut Rida
Mirib mula tuah paileh, guminé
dija-dija katibanan bancana. Gumin ragané masih tusing surud-surud tepén baya,
matumpuk-tumpuk tan papegatan. Linuh, tsunami, gunung meletus lan angin
nglinus. Tusing tuna bayané dahat nyejehin ujan bales ané mapuara blabar agung
saha maduluran tanah longsor. Maindengan ujané bales, maindengan tanahé
longsor. Para janané lampus saha umah anyud utawi urugan tan winilang liuné.
Guminé burik pacrongkah kena bancana. Alas gunungé lengar, laglag kaabas sakita
karep.
Yéh ujané bales tusing ada buin ané
ngisep, telah yéhé membah tuara ada ané mesandekan. Tukad-tukadé sing nyidayang
nampi yéhé membah, mawastu maliah dadi blabar gedé, tanah bukit yadian abingé
gebuh macelos longsor. Nanging yan katuju masan panas, tukadé ngeling kapanesan
kuangan yéh, tegal cariké kasatan bedak ngamé-amé ujan. Pamulaané layu, tanah
cariké engkag. Petaniné luyu tanpa pamupu, mawuwuh tepén baya kaléléran
kasah-kasah.
Nanging ané baduur pada makmur,
yadin setata saling dalih ulian pikolih, sing taén rumasa pelih apabuin nolih
rakyaté sedih.
Ujan bales, ujan riris ngawinang
res maduluran sedih, apabuin yén ada angin linus makuus……..
Patut né liwat anggon lawat,
ngalawatin parilaksanané kawekas apang sing pati kacuh malaksana ané mawesana
nyag dekdek lidek sekala niskala. Jalan sayangang palemahané, sayangang
lingkungané, mangdané palemahané masih sayang tekén iraga mawastu sida
mangguhang karahayuan, tusing ngalah anéh.
Dumadak Tri Hita Karanané sida dadi
uger, anggon anjek papinehé lumaksana di guminé. Ujan bales, angin baret tusing
buin marupa pakéwuh ané sandang jejehin, nangin mawalik dadi pangayu bagia réh
marupa paileh jagat ané ngawinang karahayuan di kauripan sekala lan niskala.
Sulang,
Krida,-
ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn sun_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn kea_Latn